নোট পকেটে ঠিকমতো না রাখলে ভাঁজ হয়ে যায়। ভিজে গেলে ছিড়ে যাওয়ার সম্ভাবনা থাকে। এমনকী, সামান্য অসাবধানতাবশত কোথাও একটু ছিড়ে গেলে ভোগান্তির শেষ নেই। কারণ, ছেড়া নোট কেউ সহজে নিতে চায় না। আসলে কাগজের নোট নিয়ে এমন সব হাজারো সমস্যা সবসময়ই পোহাতে হয় সাধারণ মানুষকে। 
কিন্তু, এমন নোট যদি বাজারে আসে যা সহজে ভাঁজ পড়ে বিশ্রি আকার নেবে না বা জলে ভিজেও থাকবে কড়কড়ে, সহজে ছিড়েও যাবে না, তাহলে তো কথাই নেই! আসলে এমনই নোট এখন বাজারে আনছে ভারতীয় রিজার্ভ ব্যাঙ্ক। প্লাস্টিক থেকে এই নোট তৈরি হবে। মূলত পলিমার দিয়ে এই নোট তৈরি করা হবে। ইতিমধ্যেই ভারতীয় রিজার্ভ ব্যাঙ্ক এর জন্য পলিমার সংগ্রহ করতে শুরু করেছে। 
প্লাস্টিক নোট নিয়ে এক প্রশ্নের উত্তরে শুক্রবার এমনই কথা জানিয়েছেন কেন্দ্রীয় অর্থ প্রতিমন্ত্রী অর্জুন রাম মেঘওয়াল। কাগজের সব নোট তুলে নিয়ে এই প্লাস্টিক নোট বাজারে ছাড়া হবে বলে জানিয়েছেন তিনি। 
প্লাস্টিক নোটের সবচেয়ে বড় সুবিধা এটা জাল করা যায় না। প্লাস্টিক নোটের আয়ু ৫ বছরের বেশি হয় না। ফলে প্লাস্টিকের নোট ৫ বছরের বেশি হেফাজতে রাখলে ঠকতে হতে পারে। রিজার্ভ ব্যাঙ্ক খুব শিগগিরি কিছু শহরে এই প্লাস্টিকের নোট পরীক্ষামূলকভাবে ছাড়তে চলেছে বলেও এদিন সংসদে জানিয়েছেন কেন্দ্রীয় অর্থ প্রতিমন্ত্রী অর্জুন রাম মেঘওয়াল। এরপরই তা দেশের বাকি অংশে ছাড়া হবে।   
আরও পড়ুন... 
জেলাগুলি এখন থেকে বেশি করে টাকা পেতে চলেছে? কীভাবে কার্যকর হতে পারে এই উদ্যোগ? 
পরের সপ্তাহ থেকে স্টেট ব্যাঙ্কে মিলবে গাদা গাদা ৫০০ টাকার নয়া নোট  
প্লাস্টিক নোট নিয়ে দীর্ঘদিন ধরেই ভারতীয় রিজার্ভ ব্যাঙ্ক চিন্তাভাবনা করছিল। ২০১৪ সালের ফেব্রুয়ারি মাসে রিজার্ভ ব্যাঙ্ক কেন্দ্রকে জানিয়েছিল যে দেশের পাঁচ শহর কোচি, মাইসোর, জয়পুর, সিমলা এবং ভুবনেশ্বরে ১০ টাকার ১০০০ কোটি প্লাস্টিক নোট পরীক্ষামূলকভাবে ছাড়া হচ্ছে। কিন্তু, কার্যক্ষেত্রে তা আর সম্ভব হয়নি। 
নোটবাতিলের এই বাজারে তাই প্লাস্টিক নোটের উদ্যোগকে ফের কার্যকর করতে চাইছেন নরেন্দ্র মোদী। মূলত তাঁর উদ্যোগে আরবিআই ফের প্লাস্টিক নোট ছাপার উদ্যোগ গ্রহণ করেছে। অস্ট্রেলিয়াও একটা সময় নোট জাল রুখতে প্লাস্টিক নোট বাজারে নিয়ে এসেছিল।